《送李惇秀才》
宋代·吕本中

有口莫饮朝市水，有脚莫踏红尘地。市朝之水不可饮，尘埃一涴无由洗。

十年阅世真梦寐，一日逢君得欢喜。自嫌急雨倒晴雷，且愿浊河露清泚。

君行此去道庐山，为我作诗山两间。寒泉夜听鸣玦环，刬茅后池种白莲。

更约洪谢林汪潘，徐李欲去不作难。倚松闻之亦解颜，我且往矣君先还。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。